Þór Þorlákshöfn vann afar góðan 89 : 81 - sigur á Keflavík í Dominos-deild karla í körfubolta í kvöld . Þór fór upp um tvö sæti með sigrinum og upp í sjöunda sætið . Keflavík mistókst að jafna Stjörnuna á toppi deildarinnar , en tapið er það þriðja í síðustu fjórum leikjum hjá Keflavík . Leikurinn var jafn og spennandi allan tímann og var staðan 65 : 64 , Keflavík í vil , fyrir fjórða og síðasta leikhlutann . Þar voru Þórsarar mun sterkari og þá sérstaklega vegna Halldórs Garðars Hermannssonar sem átti stórleik . Halldór skoraði 34 stig og komu mörg þeirra á lokakaflanum , þar sem hann var óstöðvandi . Vincent Bailey kom næstur með 20 stig og Dino Butorac gerði 12 stig . Khalil Ahmad skoraði 25 stig fyrir Keflavík og Dominykas Milka skoraði 24 stig og tók 14 fráköst . Milka spilaði ekki lokamínútur leiksins , þar sem hann fékk sína fimmtu villu undir lokin .